b'\n_START_ARTICLE_\nAlfiva-lovene\n_START_PARAGRAPH_\nAlfiva-lovene (oppkalt etter kongsmoren Alfiva, mor til kong Svein Knutsson, og regent over Norge 1029\xe2\x80\x931035) var et sett med lover innf\xc3\xb8rt av danekongen Knut den mektige etter hans erobring av landet i 1028. Innholdet i lovene er s\xc3\xa6rlig kjent fra \xc3\x85grip._NEWLINE_Knut innf\xc3\xb8rte et mer europeisk regjeringssystem, etter m\xc3\xb8nster fra danske og s\xc3\xa6rlig engelske lover. Han krevde direkte skatter fra b\xc3\xb8ndene, som aldri hadde v\xc3\xa6rt under direkte skattlegging f\xc3\xb8r. Det ble forbudt \xc3\xa5 reise utenlands uten kongens tillatelse. Et nytt leidangsystem som var hardere for b\xc3\xb8ndene ble innf\xc3\xb8rt._NEWLINE_Disse nye rettighetene kongen tok, f\xc3\xb8rte til en \xc3\xb8kende misn\xc3\xb8ye og var i stor grad grunnen til oppr\xc3\xb8ret som kastet Alfiva og hennes s\xc3\xb8nn ut av landet i 1035. H\xc3\xa5kon Magnusson Toresfostre avskaffet de fleste gjenv\xc3\xa6rende av disse lovene p\xc3\xa5 1090-tallet.'